A nagypénteki áhítatot végezhetjük egyedül, de imádkozhatjuk közösen is – akár az I–II. számozás szerint váltakozva.

**I:** „Megállok csendben keresztfádnál”. Így kezdődik az egyik énekünk. Egyedül vagy családban, de mindig az egyház közösségének egészébe kapaszkodva állunk meg 2020 nagypéntek napján, amikor nem a megszokott módon ünneplünk. A költő szavaival: „az élet távol, a halál közel…” Nagypénteken ez elkezd megfordulni: a halál távol, az élet közel. Imádkozzunk!

**II:** Még csak az elmúlást látjuk, Istenünk; azt, hogy vállaltad értünk a szenvedést és a halált. Halálos szereteted indítson minket arra, hogy türelemmel viseljük a nehéz napokat, osztozzunk a szenvedést és gyászt átélők fájdalmában, és feltétel nélküli szeretettel forduljunk a rászorulók felé.

**Kezdőének** (Ha akadálya van az éneklésnek, lehet olvasni is) EÉ 204,1–3

1. Jézus, szenvedésedről Mostan elmélkedem, Erőt, áldást mennyekből Lelked adjon nékem! Jelenj meg most szívemnek Ama nagy kínodban, Mellyel voltál lelkemnek Orvosa holtodban!

2. Add látnom sebeidet, Kínos fájdalmadat, Megverettetésedet, Gyaláztatásodat, Csúf töviskoronádat S más szenvedésedet, Megváltó nagy munkádat S minden érdemedet!

3. De ne csak kínod tudjam, Okát is megértsem, Hogy te gúnyt, halált, Uram, Szenvedtél énértem. Oka annak én vagyok, Én és tenger vétkem, Kínjaid ezért nagyok. Célod üdvösségem.

Nagypénteki házi szertartásunkon körbeállunk egy asztalt, ráhelyezünk három gyertyát. Az asztalon a Szentírás, az énekeskönyv, virág és egy feszület áll. Ha van fényképünk a gyülekezetünk templomáról, azt is helyezzük el az asztalon. Az áhítat szövegeit előre megbeszélve osztjuk szét.

**Zsoltár, gyertyagyújtás**

I: Az Atya, Fiú, Szentlélek nevében! **+** Ámen.

A jelenlevők helyet foglalnak az asztal körül.

II: Jézus Krisztus engedelmes volt mindhalálig, mégpedig a keresztfán elszenvedett haláláig.

I+II: Jézus Krisztus engedelmes volt mindhalálig, mégpedig a keresztfán elszenvedett haláláig.

I: Én Istenem, én Istenem, miért hagytál el engem, miért van távol segítségem, miért nem ér el kiáltásom?

II: De te, Uram, ne légy távol tőlem; erősségem, siess segítségemre, szabadíts meg engem, nyomorultat!

I+II: Jézus Krisztus engedelmes volt mindhalálig, mégpedig a keresztfán elszenvedett haláláig.

A házi áhítat résztvevői meggyújtanak három gyertyát:

II: Gyújtsunk meg egyet önmagunkért és családunkért.

I: Gyújtsuk meg a második gyertyát gyülekezetünkért és egyházunkért.

II: Gyújtsunk meg még egy gyertyát mindazokért, akik a járványban megbetegedtek és a vírus áldozatai.

**Ének, Krisztus-dicséret** EÉ 206 (Dallam: Jézusom, ki bűnös lelkem)

Hittel nézek keresztfádra, Üdvözítő Jézusom. Értem mentél Golgotára, Hogy lelkem mennybe jusson. Amit keresztfádon mondtál, Amire ott tanítottál, Bármeddig tart életem, Ne engedd felejtenem!

**Részletek Ézsaiás 53-ból** (Ézs 53,1-6)

Ki hitte volna el, amit hallottunk, és az ÚR karjának ereje ki előtt volt nyilvánvaló? Mint vesszőszál sarjadt ki előttünk, mint gyökér a szikkadt földből. Nem volt neki szép alakja, amiben gyönyörködhettünk volna, sem olyan külseje, amiért kedvelhettük volna. Megvetett volt, és emberektől elhagyatott, fájdalmak férfia, betegség ismerője. Eltakartuk arcunkat előle, megvetett volt, nem törődtünk vele. Pedig a mi betegségeinket viselte, a mi fájdalmainkat hordozta, a mi vétkeink miatt kapott sebeket, bűneink miatt törték össze. Ő bűnhődött, hogy nekünk békességünk legyen, az ő sebei árán gyógyultunk meg. Mindnyájan tévelyegtünk, mint a juhok, mindenki a maga útját járta. De az ÚR őt sújtotta mindnyájunk bűnéért.

**A mai nap levélbeli igéje** (2Kor 5,14–15)

Krisztus szeretete szorongat minket, mivel azt tartjuk, hogy ha egy meghalt mindenkiért, akkor mindenki meghalt; és azért halt meg mindenkiért, hogy akik élnek, többé ne önmaguknak éljenek, hanem annak, aki értük meghalt és feltámadt.

Jézus így könyörgött: „Atyám, bocsáss meg nekik, mert nem tudják, mit cselekszenek!”

Mi valóban nem tudjuk, mi is valójában a bűn, és azt a Jézust, aki a szívünkkel szeretni, a kezünkkel segíteni, a szavunkkal vigasztalni akarna valakit, hányszor megkötözzük, elnémítjuk, kiiktatjuk a mindennapi életből, ezzel újabb szögeket verve kezébe-lábába. Egyedül Jézus tudja, mit jelent bűnhődni, Isten haragjának az ítéletét elszenvedni azért a gonoszságért, amit az ember egy életen át elkövet. Mégis könyörög: „Bocsásd meg nekik”.

Ha most azok között, akik nem tudják, mit cselekszenek, bűnbánattal magunkra ismerünk, akkor most ebbe a „nekik” szóba értsük bele a saját nevünket és fogadjuk el bűneink bocsánatát, mert Jézus értünk is könyörgött és értünk halt meg ott a keresztfán. Szorongasson és feszítsen bennünket Krisztusnak ez a felfoghatatlan szeretete, hogy többé ne önmagunknak éljünk, hanem annak, aki értük meghalt és feltámadt, és így legyünk áldássá a körülöttünk élők javára. *(Kondor Péter püspök)*

**Imádság** (Az alábbi imádság és a Miatyánk között lehetőség van csendes, egyéni imádságra)

I. Imádkozzunk! Örökkévaló Isten, mennyei Atyánk! Magasztalunk kegyelmedért, hogy a kereszten lehajoltál hozzánk.

II. Kérünk, Istenünk, ébressz szívünkben bűnbánatot, hogy elfogadjuk kezedből az ítéletet, amelyet bűneink fölött mondtál ki szent Fiad keresztjén.

I. Add, hogy a kereszt naponta legyőzze vétkes önzésünket és szívünk keménységét!

II. Irgalmadba ajánljuk gyülekezetünket, egyházunkat, az egész kereszténységet. Támassz fel új életre a keresztről áradó erővel.

I. Könyörgünk hazánkért, nemzetünkért, minden népért, a szenvedőkért, a betegekért és mindazokért, akik értük aggódnak, és velük együtt szenvednek.

II. Könyörgünk a családunkért, közel és távol lévő szeretteinkért.

I. Könyörülj rajtunk, hogy szent Fiad halála mindannyiunknak életet és üdvösséget hozzon! Ámen.

(Egyéni imádság,) **Miatyánk**

**Áldás** Ha egyedül végezzük az áhítatot:

Uram, Istenem, áldj meg minket és őrizz meg minket. Világosítsd meg arcodat rajtunk és könyörülj rajtunk. Fordítsd felénk arcodat és adj nekünk békességet. **+** Ámen.

Ha együtt vagyunk a családban egymásnak adjuk tovább úgy az áldást, hogy szemben állunk a másikkal, fejére tesszük a kezünket és az alábbi áldást mondjuk. Majd a megáldott megáldja a következő családtagot.

Áldjon meg téged a mindenható Isten, az Atya, **+** a Fiú és a Szentlélek! Ámen.

**Záróének** EÉ 207 (Dallam: Légy csendes szívvel, légy békével)

1. Megállok csendben keresztfádnál, És lehajtom némán fejem. Tehozzád jöttem, mintha várnál, Én Megváltóm, egyetlenem. Te, aki értem is szenvedtél, S a Golgotán megfeszíttettél, Könyörülj rajtam!

2. Átkarolva szent keresztfádat Bánat tölti el szívemet. Ó, mert tudom, ha lelkem fáradt, Nyugalmat csak nálad lelek. Te vagy az irgalom egyedül, Ki a bűnbánón megkönyörül, Én Uram Jézus.

3.Tudom, meghallod esdeklésem, Ha bűnöm el nem hallgatom. Te könnyíted meg szenvedésem, Üdvöm mástól nem várhatom. Védő karod felém kitárod, És csüggedt életem megáldod A keresztfáról.

**ERŐS VÁR A MI ISTENÜNK!**